KOMISSION ASETUS (EY) N:o 1154/94,
annettu 20 päivänä toukokuuta 1994,
tiettyjen ennakkovahvistettujen vilja-alan vientitukien tarkistamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon vilja-alan yhteisestä markkinajärjestelystä 30 päivänä kesäkuuta 1992 annetun neuvoston asetuksen (ETY) N:o 1766/92(1), sellaisena kuin se on viimeksi muutettuna komission asetuksella (ETY) N:o 2193/93(2), ja erityisesti sen 13 artiklan,
sekä katsoo, että
asetuksen (ETY) N:o 1766/92 13 artiklan 4 kohdan mukaan tiettyihin vilja-alan tuotteisiin sovelletaan todistushakemuksen jättöpäivänä sovellettavaa tukea vientikuukautena voimassa olevan kynnyshinnan mukaan tarkistettuna sen hakemuksesta, jota asia koskee, jos tämä hakemus jätetään samanaikaisesti todistushakemuksen kanssa ja vienti toteutetaan kyseisen todistuksen voimassaoloaikana,
tiettyjä ennen markkinointivuoden 1993/1994 päättymistä haettuja tuen ennakkovahvistusta koskevia todistuksia on mahdollista käyttää markkinointivuonna 1994/1995,
olisi annettava asianmukaiset säännökset mahdollisuudesta tarkistaa tukea hakijan hakemuksesta ennen vientiä koskevien tullimuodollisuuksien täyttämistä, ja
tässä asetuksessa säädetyt toimenpiteet ovat viljan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Asetuksen (ETY) N:o 1766/92 1 artiklan 1 kohdan a ja b alakohdassa tarkoitetuille tuotteille 5 päivän toukokuuta ja 30 päivän kesäkuuta 1994 ennakolta vahvistettuja tukia on tarkistettava 2 kohdan mukaisesti hakijan hakemuksesta, jos vientiä koskevat tullimuodollisuudet täytetään 30 päivän kesäkuuta 1994 jälkeen.
2. Vientitukeen on lisättävä markkinointivuoden 1993/1994 viimeisenä kuukautena sovellettavan kynnyshinnan ja markkinointivuoden 1994/1995 ensimmäisenä kuukautena sovellettavan kynnyshinnan erotus ecuina tonnilta ilmaistuna.
3. Edellä 1 kohdassa tarkoitetun hakemuksen saavat esittää ainoastaan kyseisten vientitodistusten haltijat sille jäsenvaltiolle, joka ne on antanut, ennen kyseisten määrien vientiä koskevien tullimuodollisuuksien täyttämistä.
Kyseisen jäsenvaltion on kirjattava sovellettava tarkistus kyseisen vientitodistuksen kohtaan 22 ja leimattava se.
Jäsenvaltioiden on viipymättä toimitettava komissiolle tiedot tuotteiden määristä, joilta 1 kohdassa tarkoitettuja hakemuksia on jätetty.
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 5 päivästä toukokuuta 1994.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 20 päivänä toukokuuta 1994.